Hvis du tager en tur på stranden, så pas på hvor du træder. På stranden mellem Klitmøller og Vorupør i Thy er der nemlig dukket kviksand op. Store mængder smeltevand fra klitterne er løbet ned mod havet, og det har skabt en sø på stranden lige omkring udløbet af Bøgsted Rende. Med andre ord er sandet helt undermineret af vand, og derfor kan man synke ned, hvis man træder det forkerte sted. Det har flere strandgæster opdaget, og derfor er et område på knap 100 meter af stranden fredag morgen blevet spærret af. - Der er ingen grund til, at folk skal forsvinde ned i kviksandet, og vi tager det alvorligt nok til, at vi har valgt at spærre området af, siger politikommissær Jørgen Jensen fra lokalpolitiet i Thisted. På grund af vinterferien er der lige nu flere end normalt, der går en tur på stranden, og fra politiets side vil man gerne være sikre på, at alle lægger mærke til kviksandet. - Det er et kæmpe område, og folk vil komme på stranden under alle omstændigheder. Derfor er det vigtigt med en afspærring, så det er tydeligt, hvor problemet er, siger Jørgen Jensen. Området med kviksand er på stranden mellem Vorupør og Klitmøller: Kun farligt for små børn Strandfoged Michael Mørk forklarer, at selvom det måske kan lyde voldsomt, når der bliver snakket om kviksand, så er det sjældent rigtig farligt. - Man synker højest 50-60 centimeter ned, så på den måde er det ikke farligt, medmindre man er et meget lille barn, siger han. Det kan dog være en både kold og skræmmende oplevelse at sidde fast alene i et hul på stranden, og derfor råder strandfogeden til, at man altid passerer en sø på stranden mellem søen og klitterne. På den måde ender man aldrig i et område, hvor der kan være kviksand. Den form for strandsø, der er blevet dannet ved Bøgsted Rende, kaldes også et indhav. Den slags sker typisk kun på bestemte tider af året. - Lige nu er der meget smeltevand, og så opstår der kviksand, men når det bliver forår og tørvejr, bør problemet være ovre, lyder det fra Michael Mørk.
Et område af stranden mellem Klitmøller og Vorupør er blevet afspærret, efter at der er fundet kviksand.